IPL 2019 Steve Smith played not out 73 runs inning against KKR
IPL 2019 RR vs KKR: आखिरकार राजस्थान के इस बल्लेबाज ने बनाए रन, कब से था इंतजार
राजस्थान के लिए आखिरकार स्मिथ ने अच्छी पारी खेली और अर्धशतक लगाया। ...
नई दिल्ली, जेएनएन। IPL 2019 इस आइपीएल में वैसे तो कई स्टार खिलाड़ियों पर सबकी नजरें हैं, लेकिन गेंद से छेड़छाड़ मामले में एक वर्ष का बैन झेलने वाले दो ऑस्ट्रेलियाई खिलाड़ी डेविड वार्नर और स्टीव स्मिथ पर पूरी दुनिया की निगाहें टिकी हुई है। वार्नर और स्मिथ पर पिछले वर्ष बैन लगा था और दोनों खिलाड़ियों को पिछले साल यानी वर्ष 2018 में इस लीग में खेलने का मौका नहीं मिला। इस बार ये दोनों खिलाड़ी अपनी-अपनी टीम के साथ जुड़ गए और खेल रहे हैं। इनमें से डेविड वार्नर ने तो अपनी बल्लेबाजी से तूफान मचा रखा है लेकिन स्मिथ उनसे काफी पीछे छूट गए हैं। हालांकि अब पिछले कई मैचों में लगातार फेल रहे रहे स्मिथ ने आखिरकार कोलकाता के खिलाफ अपना जौहर दिखाया और शानदार पारी खेली।
स्मिथ ने लगाया इस सीजन का पहला अर्धशतक
स्टीव स्मिथ ने इस मैच में अपने रन के सूखे को खत्म किया और बेहद मुश्किल विकेट पर अपनी टीम के लिए काफी अहम पारी खेली। रहाणे के पांच रन पर आउट होने के बाद स्मिथ तीसरे नंबर पर बल्लेबाजी करने आए और आखिर तक नाबाद रहे। उन्होंने अपनी पारी में कुल 59 गेंदों का सामना करते हुए 73 रन बनाए। स्मिथ के बल्ले से 7 चौके व एक छक्का निकला। उनका स्ट्राइक रेट 123.73 का रहा। स्मिथ ने दूसरे विकेट के लिए बटलर के साथ 72, तीसरे विकेट के लिए राहुल त्रिपाठी के साथ 28 और चौथे विकेट के लिए बेन स्टोक्स के साथ नाबाद 34 रन की साझेदारी की। इस सीजन में स्मिथ का ये पहला अर्धशतक था।
इस आइपीएल में स्मिथ का अब तक का प्रदर्शन
इस बात की उम्मीद की जा रही थी कि स्मिथ भी वार्नर की तरह ही आते ही धमाल मचाएंगे लेकिन ऐसा नहीं हुआ। स्मिथ पिछले दिनों सर्जरी से भी गुजरे थे और इसके बाद वो फिट होकर आइपीएल में हिस्सा लेने आए। इससे पहले भी वो क्रिकेट से दूर ही चल रहे थे। किसी भी खिलाड़ी के लिए इस तरह की परिस्थिति के बाद वापसी करना जरा मुश्किल होता है और स्मिथ के साथ ही ऐसा ही हूआ। इस मैच से पहले खेले अपने चार मुकाबलों में उन्होंने 20,28,38 रन की पारी खेली थी। दूसरे मैच में उन्होंने बल्लेबाजी नहीं की थी। स्मिथ लगातार बड़ी पारी खेलने की कोशिश कर रहे थे और इसमें उन्हें कामयाबी आइपीएल के 21वें मैच में मिला और उन्होंने केकेआर के विरुद्ध अर्धशतकीय पारी खेली और नाबाद रहे। स्मिथ के फॉर्म में आने से उनकी टीम को राहत तो जरूर मिली होगी।